钦定古今图书集成/明伦汇编/官常典/第794卷 > 赵鉴
## 钦定古今图书集成/明伦汇编/官常典/第794卷 > 赵鉴

按《金史》本传：“鉴字择善，济南章丘人。宋建炎二年进
士，调庐州司理参军。是时江淮方用兵，鉴弃官还乡
里。齐国建，除历城丞，转长清令。皆剧邑难治，鉴政甚
著。刘豫召见，迁直秘阁，提举泾原路弓箭手兼提点
本路刑狱公事，戒之曰：‘边将多不法，可痛惩之’。”原州
守将武悍自用，以鉴年少易之，鉴发其奸，守将坐免，
郡县闻风无敢犯者。齐废，除知城阳军，改山东东路
转运副使，摄行台左司郎中。行台宰相欲以故宋宦
者权都水监，鉴曰：“误国阉竖，汴人视为寇仇，付以美
官，将失人望。”遂不用，以母忧解职。天德初，起为济州
刺史，移涿州。海陵召鉴入朝，应对失旨，遣还郡。俄除
知火山军，以病免。大定初，起知宁海军。秋禾方熟，子
方虫生，鉴出城行视，虫乃自死。再迁镇西军节度使，
改河北西路转运使，致仕，卒。